Ísland mætir Alsír í öðrum leik sínum á heimsmeistaramóti karla í handbolta í Egyptalandi í dag. Landsliðsþjálfarinn segir lið Alsír vera gríðarlega ákaft en um leið aðeins villt.
Alsír hóf keppnina í ár með því að leggja Marókkó með eins marks mun, 24-23, eftir að hafa verið sjö mörkum undir á tímabili. Íslenska liðið verður að ná sigri í dag eftir tapið gegn Portúgal til að laga stöðuna í riðlinum áður en kemur að milliriðlakeppninni. Guðmundur Guðmundsson, landsliðsþjálfari, segir Alsír allt öðruvísi lið en Portúgal og það muni reyna á íslenska liðið í dag.
Sagði Elvar Örn Jónsson, áður heyrðum við í Guðmundi Guðmundssyni. Leikur Íslands og Alsír hefst klukkan 19:30 í kvöld og er sendur út beint á RÚV og Rás 2, upphitun hefst á RÚV klukkan 19:15.
Þrír íslenskir þjálfarar stýra svo öðrum þjóðum á mótinu og hófu allir leik í gærkvöldi. Dagur Sigurðsson og hans menn í Japan komu verulega á óvart með því að gera jafntefli við Króatíu, silfurlið síðasta Evrópumóts. Japan hafði undirtökin svotil allan leikinn en 29-29 urðu úrslitin. Alfreð Gíslason stýrir Þýskalandi í fyrsta sinn á stórmóti og fékk lauflétta byrjun. Þýskaland rúllaði yfir Úrúgvæ með 43 mörkum gegn 14, en Úrúgvæ keppir á HM í fyrsta sinn. Halldór Jóhann Sigfússon þjálfar svo lið Bahrein en þeir töpuðu gegn heimsmeisturum Dana í gærkvöldi, 34-20.
Fyrstu umferð úrvalsdeildar karla í körfubolta eftir kórónaveiruhlé lauk í gærkvöldi með tveimur leikjum. Keflavík fór létt með Þór Þorlákshöfn í Keflavík og vann með 115 stigum gegn 87. Grindavík vann svo Þór frá Akureyri 119-105. Umferðin sem lauk í gærkvöldi var aðeins önnur umferð mótsins í vetur og eru Keflavík, Stjarnan og Grindavík búin að vinna báða leiki sína og sitja efst.
Landslið Alsír er gríðarlega ákaft en um leið aðeins villt segir landsliðsþjálfari Íslands um andstæðinga liðsins á HM í handbolta í dag.